钦定古今图书集成/明伦汇编/官常典/第409卷 > 赵秩 沈秩 杨载
## 钦定古今图书集成/明伦汇编/官常典/第409卷 > 赵秩 沈秩 杨载

按《明外史》本传，秩不详何许人，洪武三年为莱州同
知，奉诏往使日本，至折木崖，入其境，拒勿纳。秩以书
达其王良怀，乃延秩入，秩谕以中国德威，且援诏旨，
贵其不奉皇帝正朔。王曰：“吾国僻在扶桑，未尝不慕
中国，惟蒙古小视我。使使赵姓者觇我虚实，用好言
訹我。而使者所领水犀战舰已环列海岸，赖天之祐，
风霆波涛，漂溺殆尽，自是绝不与通。今天使亦赵氏，
岂昔蒙古使之苗裔乎？殆亦訹我以好语而袭我也。”
令左右将刃之，秩不为动，徐曰：“皇帝圣神文武，固非
蒙古比，我亦非蒙古使者。后尔不我信，即杀我，尔祸
不旋踵矣。况天命所在，人孰能违？皇帝以礼怀尔，孰
若蒙古之以兵袭尔者？”于是其王气沮，下堂延秩，礼
遇有加。秩遂以其使入朝。还海滨，被掠入口。是时，天
子数遣使招谕海外诸国。有沈秩者，字仲庸，乌程人。
是岁，以福建行省都事与监察御史张敬之往使渤
泥。既至，其王马合谟沙倨坐不为礼。秩乃命译《通言》
曰：“皇帝抚有四海，海内外无不臣者。渤泥弹丸地，顾
欲抗天威耶？”王举首加额曰：“皇帝为天下主，即吾君
父也，安敢抗？”秩随折之曰：“果如是，王若何不敬？”乃率
官属受诏如礼。翌日，王辞曰：“渤泥数被苏禄侵扰，国
事不靖，俟三年然后入贡。”秩曰：“皇帝登大宝有年矣，
东则日本、高丽，南则交阯、占城、阇𥟖婆，西则土蕃，北
则蒙古诸部落，其贡使皆接踵于道。王遣使已晚，何
谓三年？”王许之。已复畏苏禄，欲止。秩见其相王宗恕，
厉声曰：“尔谓苏禄非中国臣耶？苏禄尚称臣，尔国何
有！”宗恕乃以白王。濒行，秩郤王赠遗。王又惑左右言，
谓其使曰：“天使不受刀布，若等殆不生还矣。”秩复走
王所，晓譬之。王举酒酹地曰：“愿天使早抵中国，亦愿
渤泥使得即还敝邦。”秩遂以其使至。又有《杨载》者，尝
官行人，凡再使日本，还，复使琉球，皆有功。帝嘉之，赏
赉有加云。